bluuebunny/crossref_metadata_2025 huggingface dataset:
Occurrence and fate of perfluorinated compounds (PFCs) in wastewater treatment
Authors: Αρβανίτη Όλγα
Published: September 2021

Οι υπερφθοριωμένες ενώσεις (perfluorinated compounds; PFCs) αποτελούνται από μια υδρόφοβη αλκυλική αλυσίδα, R, ποικίλου μήκους και μια υδρόφιλη ομάδα, Χ, στο άκρο. Εξαιτίας της εξαιρετικής θερμικής και χημικής σταθερότητάς τους, παρασκευάζονται για διάφορες εφαρμογές εδώ και 50 χρόνια και χρησιμοποιούνται ευρέως σε πληθώρα βιομηχανικών και εμπορικών δραστηριοτήτων. Ωστόσο, θεωρούνται μη αποικοδομήσιμες, βιοσυσσωρευόμενες και τοξικές χημικές ουσίες. Μεταξύ των οδών μεταφοράς των συγκεκριμένων ενώσεων στο περιβάλλον, τα υγρά απόβλητα θεωρούνται ως ένας από τους σημαντικότερους.Από την παρακολούθηση της συγκέντρωσης των 18 υπό εξέταση PFCs, οι μέσες συγκεντρώσεις στα εισερχόμενα και επεξεργασμένα λύματα κυμάνθηκαν έως 90.4 και 76.0 ng L-1, αντίστοιχα. Στην αφυδατωμένη λάσπη, οι μέσες συγκεντρώσεις των PFCs κυμάνθηκαν έως 398 ng g-1 επί ξηρού. Για τη μελέτη του φαινομένου της προσρόφησης των PFCs στην ιλύ, πραγματοποιήθηκαν πειράματα διακοπτόμενης ροής με χρήση τριών τύπων λάσπης και τεσσάρων PFCs. Οι τιμές του συντελεστή κατανομής (distribution coefficient, Kd) κυμάνθηκαν μεταξύ 330 έως 6015, 329 έως 17432 και 162 έως 11770 L Kg-1 για την πρωτοβάθμια, δευτεροβάθμια και αναερόβια λάσπη, αντίστοιχα. Η αύξηση του pH μείωσε σημαντικά την ικανότητα προσρόφησης όλων των PFCs. Ακόμη, το δισθενές κατιόν (Ca2+) ενίσχυσε την προσρόφηση τους σε μεγαλύτερο βαθμό σε σχέση με το μονοσθενές κατιόν (Na+). Επιπλέον υπολογίστηκε ότι >50% των εξεταζόμενων PFCs αναμένεται να βρίσκονται στη σωματιδιακή φάση στο βιοαντιδραστήρα ενεργού ιλύος και στον αναερόβιο χωνευτή, ενώ ≤3% των αρχικών PFCs προβλέπεται ότι θα μεταφέρεται μέσω των στραγγισμάτων της επεξεργασμένης ιλύος. Τέλος, διερευνήθηκε η απομάκρυνση τεσσάρων PFCs με χρήση τριών τύπων nZVI. Συγκεκριμένα, για τη μελέτη αυτή πραγματοποιήθηκαν πειράματα σε αντιδραστήρες διακοπτόμενης ροής, μελετώντας τρεις τύπους nZVI. Τα μεγαλύτερα ποσοστά απομάκρυνσης για όλες τις εξεταζόμενες PFCs υπολογίστηκαν με χρήση freshly synthesized nZVI modified with Mg-aminoclay και κυμαίνονταν από 38% έως 96%. Η αύξηση της συγκέντρωσης του nZVI (100 mg L-1), η τιμή pH 3, η θερμοκρασία 20 ˚C και η χρήση φρέσκου συνθετικού υλικού αύξησαν σημαντικά τα ποσοστά απομάκρυνσης τους. Ο μηχανισμός απομάκρυνσης αποδείχθηκε ότι οφείλεται τόσο σε προσρόφηση όσο και στην αποδόμηση των ουσιών. Παρόλο που παραπροϊόντα των PFCs δεν ανιχνεύθηκαν, ο μηχανισμος αποδόμησης επιβαιβεώθηκε με τον ποιοτικό και ποσοτικό προσδιορισμό F-.
Κλινικοεπιδημιολογική και φωτοβιολογική μελέτη του πολύμορφου εκ φωτός εξανθήματος στην Ελλάδα
Authors: Ματέκοβιτς Ελένη-Αθηνά
Published: September 2021

Γενικά: Το πολύμορφο εκ φωτός εξάνθημα αντιπροσωπεύει τη συχνότερη φωτοδερματοπάθεια και εμφανίζεται στο ένα πέμπτο του Ευρωπαϊκού πληθυσμού. Ο επιπολασμός του νοσήματος στην Ελλάδα υπολογίζεται να είναι ιδιαίτερα υψηλός. Ωστόσο, δεν υπάρχουν επαρκή στοιχεία σχετικά με την πάθηση σε Μεσογειακά κλίματα με έντονη ηλιοφάνεια. Η παρούσα μελέτη αποσκοπεί στην ανάδειξη των κλινικών, επιδημιολογικών και φωτοβιολογικών χαρακτηριστικών του πολύμορφου εκ φωτός εξανθήματος στους Έλληνες ασθενείς.Μέθοδοι: Πραγματοποιήθηκε μία αναδρομική μελέτη όλων των ασθενών που διαγνώστηκαν με πολύμορφο εκ φωτός εξάνθημα σε ένα ακαδημαϊκό κέντρο αναφοράς φωτοδερματοπαθειών, σε βάθος 13ετίας . Κατά το χρονικό διάστημα Ιανουάριος 2000 -Ιούνιος 2013 συγκεντρώθηκαν 104 περιστατικά, στα οποία μελετήθηκαν τα δημογραφικά στοιχεία, οι συνυπάρχουσες παθήσεις, τα κλινικά χαρακτηριστικά του νοσήματος, τα αποτελέσματα του φωτοβιολογικού ελέγχου και η θεραπευτική αντιμετώπιση.Αποτελέσματα: Συνολικά 69 γυναίκες και 35 άνδρες, στην πλειοψηφία τους φωτοτύπου III (67.3%) εντάχθηκαν στην μελέτη. Θετικό οικογενειακό ιστορικό φωτοευαισθησίας ανέφερε το 21.3% των περιστατικών. Η συχνότερη συν-νοσηρότητα ήταν η υπερευαισθησία του αναπνευστικού συστήματος που διαπιστώθηκε στο 21% των ασθενών, ενώ το 8.7% των γυναικών είχαν αυτοάνοση θυρεοειδίτιδα. Η μέση ηλικία εμφάνισης του νοσήματος ήταν 29.62±11.9, χωρίς να υπάρχει διαφορά μεταξύ των δύο φύλων. Η μέση διάρκεια του νοσήματος ξεπερνούσε τα 11 έτη, με μικρή τάση βελτίωσης συν τω χρόνω. Οι επικρατέστερες κλινικές εκδηλώσεις ήταν το κνησμώδες ερύθημα (78.8%) και οι βλατίδες (72.1%), με εντόπιση κυρίως στα αντιβράχια (74%) και στο στέρνο (60.6%). Προσβολή του προσώπου καταγράφηκε στο 50% των περιπτώσεων. Τα αποτελέσματα των φωτοδοκιμασιών ανέδειξαν φυσιολογικές τιμές MED σε πάνω από το ήμισυ των ασθενών. Προφυλακτική φωτοθεραπεία με NB-UVB χορηγήθηκε στο 50% των περιπτώσεων.Συμπέρασμα: Το πολύμορφο εκ φωτός εξάνθημα στην Ελλάδα παρουσιάζει ως επί το πλείστον παρόμοιες εκδηλώσεις με τις αναφερόμενες σε άλλους Ευρωπαϊκούς πληθυσμούς. Ωστόσο, οι διαφορές στις διακυμάνσεις και στην ένταση της ηλιακής ακτινοβολίας καθώς και οι ιδιαίτερες συνήθειες έκθεσης στον ήλιο στους Μεσογειακούς πληθυσμούς, φαίνεται να ευθύνονται για τη σχετικά μεγαλύτερη αναλογία ανδρών στους Έλληνες ασθενείς, καθώς και για την ανάπτυξη φυσικής αντοχής (hardening) στις περισσότερες περιπτώσεις, ακόμη και στα πιο σοβαρά περιστατικά.
Τεχνικές ανίχνευσης και διόρθωσης λαθών χρονισμού για αυξημένη αξιοπιστία ολοκληρωμένων κυκλωμάτων σε νανομετρικές τεχνολογίες
Authors: Βαλαδήμας Στέφανος
Published: September 2021

Η κλιμάκωση της τεχνολογίας καθιστά ιδιαίτερα σημαντική την επίδραση των λαθών χρονισμού στα ολοκληρωμένα κυκλώματα μεγάλης πολυπλοκότητας και υψηλής συχνότητας. Οι διακυμάνσεις της κατασκευαστικής διαδικασίας, της τάσης και της θερμοκρασίας οδηγούν σε μεγάλες αποκλίσεις στις καθυστερήσεις, σε επίπεδο συστήματος, οι οποίες υπονομεύουν την αξιοπιστία των κυκλωμάτων. Επίσης, η αλληλεπίδραση μεταξύ των σημάτων, οι διαταραχές στην τροφοδοσία ισχύος και η αντιστατική/επαγωγική πτώση της τάσης στην τροφοδοσία, επηρεάζουν την απόδοση των συστημάτων, αυξάνοντας την συνολική επίπτωση των λαθών χρονισμού. Επιπρόσθετα, μηχανισμοί γήρανσης προκαλούν σταδιακή μείωση της ταχύτητας των κυκλωμάτων κατά τη διάρκεια της λειτουργίας τους. Υπό αυτές τις συνθήκες, είναι προφανές ότι οι τεχνικές που παρέχουν ανεκτικότητα σε λάθη χρονισμού καθίστανται αναγκαίες καθώς προσφέρουν ανθεκτικότητα έναντι των σφαλμάτων χρονισμού και ικανοποιούν τις προδιαγραφές αξιοπιστίας των συστημάτων. Στo πλαίσιο της διατριβής παρουσιάζονται τρεις τεχνικές ταυτόχρονης εν λειτουργία ανίχνευσης και διόρθωσης λαθών χρονισμού οι οποίες συμβάλλουν στην αξιοπιστία των κυκλωμάτων. Η πρώτη τεχνική εφαρμόζεται σε δομές διοχέτευσης που υποστηρίζουν έλεγχο εκτός λειτουργίας με αλυσίδες σάρωσης. Παρέχει ανεκτικότητα σε λάθη χρονισμού με την αξιοποίηση του ήδη υπάρχοντος πολυπλέκτη στα flip-flop σάρωσης. Η δεύτερη τεχνική χρησιμοποιεί ένα συγκριτή για την ανίχνευση των λαθών χρονισμού και ένα επιπλέον στοιχείο μνήμης για την αποθήκευση της ένδειξης λάθους. Η διόρθωση επιτυγχάνεται με αναστροφή της αποθηκευμένης τιμής των προστατευμένων flip-flop. Η τελευταία και πιο εξελιγμένη τεχνική βασίζεται σε έναν ανιχνευτή μετάβασης για την ανίχνευση των καθυστερημένων αποκρίσεων και σε μία λογική τοπικής ασύγχρονης διόρθωσης των λαθών χρονισμού χωρίς να απαιτούνται επιπρόσθετα στοιχεία μνήμης ή ανιχνευτές μεταευστάθειας, όπως στις προηγούμενες δύο προτεινόμενες λύσεις. Με σκοπό την αξιολόγησή τους, οι τρεις τεχνικές εφαρμόστηκαν σε έναν μικροεπεξεργαστή MIPS R2000 32 bit με αρχιτεκτονική δομής διοχέτευσης. Επίσης, ο προστατευμένος μικροεπεξεργαστής με την τρίτη τεχνική υλοποιήθηκε σε τεχνολογία CMOS 65nm, μέσω των υπηρεσιών που προσφέρει στα Πανεπιστήμια ο οργανισμός EUROPRACTICE. Οι προσομοιώσεις στο φυσικό σχεδιασμό του μικροεπεξεργαστή, οι εξομοιώσεις σε αναπτυξιακή πλατφόρμα FPGA καθώς και τα πειραματικά αποτελέσματα στο ολοκληρωμένο κύκλωμα που κατασκευάστηκε, δείχνουν ότι οι προτεινόμενες τεχνικές ανιχνεύουν και διορθώνουν τα επαγόμενα λάθη χρονισμού με χαμηλό κόστος στην κατανάλωση ισχύος και την επιφάνεια πυριτίου.
Ρίτσαρντ Σούστερμαν
Authors: Χαντζής Γεώργιος
Published: September 2021

O αμερικανός πραγματιστής φιλόσοφος Ρίτσαρντ Σούστερμαν θέτει το σώμα και την εμπειρία στο επίκεντρο της αισθητικής, βελτιόδοξης πρότασής του για το άτομο. Συνεχιστής από τη μία τoυ εργαλειοκρατικού πλαισίου και της αισθητικής εμπειρίας της καθημερινής ζωής του Τζων Ντιούι και από την άλλη άμεσος κληρονόμος των αντιρεαλιστικών αξιώσεων της γλώσσας του Ρίτσαρντ Ρόρτυ, παροχετεύει γόνιμα μια ενεργή, πλουραλιστική, αντιθεμελιοκρατική ως επί το πλείστον φιλοσοφική παράδοση προς την πιο σωματοκεντρική εκδοχή στην ιστορική συνέχειά της. Το έμφορτο συνείδησης, αισθητοποιημένο, ευεπίφορο σε αλλαγές κινητικής συμπεριφοράς, ως νους και κορμί μαζί, αδιαίρετο σώμα (soma) στον Σούστερμαν, αποτελεί υποδοχέα, φορέα και επεξεργαστή της αισθητικής εμπειρίας. Η διαμφισβητούμενη, από πολλούς σύγχρονους φιλοσόφους, αισθητική εμπειρία ενοφθαλμίζεται με διαλογισμό, ιδιοδεκτικότητα, νευρομυϊκό και αισθητηριακό έλεγχο αλλά και με στοιχεία πολιτισμικής θεωρίας επικυρώνοντας το ευρύ, φιλόδοξο πρόγραμμα του Σούστερμαν, τη Σωματαισθητική. Η Σωματαισθητική προτείνεται ως υπο-πεδίο της Αισθητικής και ταυτόχρονα ως χώρος συγκέντρωσης και ανάλυσης θέσεων διαφόρων στοχαστών και ερευνητών για το σώμα που εκτείνονται από τον Επίκουρο έως τον Ζουανγκ Ζι, από τον Τζέημς έως τον Φουκώ και από τις φαινομενολογικές προσεγγίσεις του Μερλώ-Ποντύ έως τη σύγχρονη Σωματοποιημένη Γνωσιακή Επιστήμη (Embodied Cognitive Science). Ωστόσο πλείστα είναι τα παραδείγματα σπουδής και κριτικής που αφορούν την καλλιτεχνική επιτέλεση (performance), το κινησιοθεραπευτικό πρόγραμμα Φελντενκράις (Feldenkrais) και εν γένει τη σωματοποίηση και την κινητική μάθηση. Η εκλεκτικιστική σύμμειξη ετερόκλητων σωματοκεντρικών οπτικών καθώς και η διεύρυνση του πλαισίου άσκησης της φιλοσοφίας εκτός κειμένου διαμορφώνει το ιδιαίτερο στίγμα του Σούστερμαν.
Αξιολόγηση αντιλήψεων ασθενών υπό αιμοκάθαρση σχετικά με την παρεχόμενη νοσηλευτική φροντίδα και εκτίμηση του βαθμού ικανοποίησής τους
Authors: Φερεντίνου Ελενίτσα
Published: September 2021

Εισαγωγή: Στη διάρκεια των τελευταίων δεκαετιών έχει αναπτυχθεί έντονα το ενδιαφέρον σχετικά με την αξιολόγηση της ικανοποίησης των ασθενών και τις αντιλήψεις τους γύρω από την παρεχόμενη φροντίδα υγείας Σκοπός: Στην παρούσα εργασία παρουσιάζονται τα δεδομένα εμπειρικής έρευνας που πραγματοποιήθηκε σε δείγμα ασθενών με χρόνια νεφρική νόσο, οι οποίοι υποβάλλονται σε θεραπεία υποκατάστασης της νεφρικής τους λειτουργίας με τη μέθοδο της αιμοκάθαρσης προκειμένου να αξιολογηθούν οι αντιλήψεις τους αναφορικά με την παρεχόμενη νοσηλευτική φροντίδα καθώς και ο βαθμός ικανοποίησης τους από τις προσφερόμενες υπηρεσίες. Μεθοδολογία: Χρησιμοποιήθηκε ερωτηματολόγιο που σχεδιάστηκε ειδικά για τους σκοπούς της εν λόγω έρευνας, αποτελούμενο από επτά ενότητες, προκειμένου να μετρηθεί η ικανοποίηση ασθενών υπό αιμοκάθαρση. Διανεμήθηκαν συνολικά 320 ερωτηματολόγια. Ο συνολικός αριθμός των ερωτηματολογίων που συμπληρώθηκαν και τελικά επιστράφηκαν ανέρχεται σε 284 (ποσοστό ανταπόκρισης 88,75%). Αποτελέσματα: Η στατιστική ανάλυση ανέδειξε ότι η συνολική αξιοπιστία του ερωτηματολογίου ήταν μεγάλη, καθώς όλες οι κλίμακες του ερωτηματολογίου είχαν υψηλή εσωτερική συνέπεια ( συντελεστής Cronbach’s α ≥0,733). Η μέση ηλικία των ασθενών ήταν τα 58,70 (± 15,855) έτη. Ο μικρότερος ασθενής ήταν 19,22 ετών ενώ ο μεγαλύτερος ασθενής ήταν 95,53 ετών. Το 67,3% ήταν άνδρες ενώ το 32,7% ήταν γυναίκες. Oι ασθενείς βαθμολόγησαν την κατάσταση της υγείας τους με μέσο βαθμό 65.51 (±21.562). Η πλειοψηφία των ασθενών ήταν άνω του μετρίου ικανοποιημένη αναφορικά με το βαθμό ικανοποίησης από τις διαθέσιμες πληροφορίες πριν την έναρξη της αιμοκάθαρσης καθώς και από την παροχή νοσηλευτικής φροντίδας. Ο μεγάλος βαθμός ικανοποίησης των ασθενών παρατηρήθηκε και στο περιβάλλον συνεδρίας αιμοκάθαρσης. Πιο συγκεκριμένα, παρουσιάστηκαν πολύ ικανοποιημένοι από τη λειτουργικότητα - άνεση της πολυθρόνας ή του κρεβατιού, από τον εξοπλισμό στην αίθουσα αιμοκάθαρσης και το επίπεδο φωτισμού στην αίθουσα αιμοκάθαρσης.Αναφορικά με τις συνθήκες συνεδρίας αιμοκάθαρσης, η πλειοψηφία των ασθενών ήταν άνω του μετρίου ικανοποιημένη από τη φροντίδα, την οποία λαμβάνουν, από το ιατρικό προσωπικό, από τη διακριτικότητα των ιατρών και των νοσηλευτών κατά τη διάρκεια της κλινικής εξέτασης και από το αίσθημα ασφάλειας που αισθάνονται κατά τη θεραπευτική διαδικασία.Συμπεράσματα: Η ικανοποίηση των ασθενών που υποβάλλονται σε αιμοκάθαρση αποτελεί έναν εξαιρετικά σημαντικό παράγοντα στην ποιοτική παροχή νοσηλευτικής φροντίδας. Η οργάνωση και διοίκηση μίας Μονάδας Τεχνητού Νεφρού με αποτελεσματικό τρόπο παίζει πολύ σημαντικό ρόλο στη σφαιρική βελτίωση της ποιότητας των παρεχόμενων υπηρεσιών νεφρολογικής φροντίδας καθώς και στο βαθμό ικανοποίησης των ασθενών που υποβάλλονται σε αιμοκάθαρση. Λέξεις κλειδιά: ικανοποίηση, ποιότητα, ποιότητα ζωής, αιμοκάθαρση, νεφρική νόσος, μονάδα τεχνητού νεφρού, νοσηλευτική φροντίδα
Algorithms for large - scale power delivery network analysis on massively parallel architectures
Authors: Νταλούκας Κωνσταντής
Published: September 2021

Το δίκτυο τροφοδοσίας αποτελεί ένα ζωτικής σημασίας υποσύστημα στα μοντέρνα ολοκληρωμένα κυκλώματα, καθώς καθορίζει τη σωστή λειτουργία και την απόδοση του κυκλώματος. Λόγω της συνεχούς μείωσης της κλίμακας σχεδιασμού, υπάρχει μια αυξανόμενη ανάγκη για ακριβή και αποδοτική ανάλυση του δικτύου τροφοδοσίας. Ο αντίκτυπος των πρωτευόντων φαινομένων, όπως η πτώση τάσης ή η ηλεκτρομετανάστευση, αλλά και των δευτερευόντων φαινομένων, όπως η επίδραση του φαινομένου Joule heating στους αγωγούς, που δε λαμβάνονταν υπόψη μέχρι πρότινος, καθιστούν απαραίτητη την ύπαρξη κατάλληλων και αποδοτικών μεθοδολογιών για την ηλεκτρική και θερμική ανάλυση του δικτύου τροφοδοσίας.Ένα τυπικό δίκτυο τροφοδοσίας μοντελοποιείται ως ένα δίκτυο RLC και η ηλεκτρική και θερμική ανάλυσή του ανάγεται στην επίλυση ενός συστήματος γραμμικών εξισώσεων. Λόγω του μεγάλου μεγέθους των σύγχρονων δικτύων τροφοδοσίας (τα οποία περιλαμβάνουν εκατομμύρια ή δισεκατομμύρια κόμβους), η ανάλυσή τους είναι μια πολύ απαιτητική διαδικασία, τόσο από άποψη υπολογιστικής ισχύος όσο και από άποψη απαιτήσεων σε μνήμη. Οι παράλληλες αρχιτεκτονικές που έχουν εμφανιστεί πρόσφατα, προσφέρουν πολύ μεγάλη υπολογιστική ισχύ με αποτέλεσμα να εμφανίζονται ως η κατάλληλη πλατφόρμα για την εκτέλεση υπολογιστικά απαιτητικών αλγορίθμων. Ωστόσο, οι περισσότεροι αλγόριθμοι που χρησιμοποιούνται σήμερα στα περισσότερα εμπορικά εργαλεία για την ανάλυση του δικτύου τροφοδοσίας δεν εμπεριέχουν μεγάλο βαθμό παραλληλισμού και έχουν υπερβολικές απαιτήσεις μνήμης, γεγονός που καθιστά την υλοποίησή τους σε παράλληλες αρχιτεκτονικές ιδιαίτερα δύσκολη και σε αρκετές περιπτώσεις ανέφικτη.Βάσει των παραπάνω, η παρούσα διατριβή προτείνει τρεις νέες μεθοδολογίες για την ανάλυση των δικτύων τροφοδοσίας μεγάλης κλίμακας που εμπεριέχονται στα σύγχρονα ολοκληρωμένα κυκλώματα. Παρουσιάζονται δύο αλγόριθμοι για την ηλεκτρική ανάλυση και ένας αλγόριθμος για τη συνδυασμένη ηλεκτρο-θερμική ανάλυση του δικτύου τροφοδοσίας. Το νέο χαρακτηριστικό των προτεινόμενων αλγορίθμων είναι ο μεγάλος βαθός παραλληλισμού σε πολλαπλά επίπεδα, ο οποίος τους καθιστά κατάλληλους για την υλοποίηση σε παράλληλες αρχιτεκτονικές. Οι προτεινόμενοι αλγόριθμοι επιταχύνουν σημαντικά τη διαδικασία προσομοίωσης, επιτυγχάνοντας έως και τρεις τάξεις μεγέθους επιτάχυνση για την ηλεκτρική ανάλυση και μία τάξη μεγέθους επιτάχυνση για την ηλεκτρο-θερμική ανάλυση, ενώ την ίδια στιγμή κλιμακώνουν γραμμικά με τον αριθμό των κόμβων στο δίκτυο τροφοδοσίας τόσο σε υπολογιστική πολυπλοκότητα όσο και σε απαιτήσεις σε μνήμη.
Συμβολή στη μελέτη της συμπεριφοράς συστημάτων γείωσης με προσθήκη βελτιωτικών υλικών
Authors: Ανδροβιτσανέας Βασίλειος
Published: September 2021

Η τιμή της ειδικής αντίστασης του εδάφους, ο τύπος και το μέγεθος των συστημάτων γείωσης, αποτελούν τις θεμελιώδεις παραμέτρους που καθορίζουν τη λειτουργία και την εν γένει συμπεριφορά τους. Η συνεχής βελτίωση της σχεδίασης αυτών των συστημάτων και η ανάπτυξη μοντέλων για την ακριβή πρόβλεψη της συμπεριφοράς τους στον χρόνο, μόνιμης και μεταβατικής, αποτελούν εχέγγυο για τη μέγιστη ασφάλεια των ανθρώπων και των ηλεκτρικών εγκαταστάσεων. Η παρούσα διδακτορική διατριβή εστιάζει στην πειραματική μελέτη της επίδρασης του μικροεδάφους, με προσθήκη βελτιωτικών υλικών γείωσης, στα συστήματα γείωσης και, δη, στα κατακόρυφα ηλεκτρόδια γείωσης. Πραγματοποιήθηκαν μετρήσεις της ειδικής αντίστασης του εδάφους, καθώς και της αντίστασης γείωσης κατακόρυφων ράβδων, εγκιβωτισμένων σε βελτιωτικά υλικά γείωσης, επί τέσσερα (4) συναπτά έτη. Μελετήθηκε η μεταβολή των τιμών των μεγεθών αυτών σε συνάρτηση με τον χρόνο και το ύψος βροχόπτωσης. Διατυπώθηκαν ασφαλή συμπεράσματα για τη συμπεριφορά των διαφόρων βελτιωτικών υλικών γείωσης και τη συμβολή τους ή μη στη βελτίωση της τιμής της αντίστασης γείωσης. Τα πειραματικά δεδομένα αξιοποιήθηκαν για την ανάπτυξη μοντέλων Υπολογιστικής Νοημοσύνης, με σκοπό την εκτίμηση/πρόβλεψη των τιμών της αντίστασης γείωσης και της, εν γένει, συμπεριφοράς των συστημάτων γείωσης, για συγκεκριμένη, επιθυμητή ημέρα, με βάση τις τιμές της ειδικής αντίστασης του εδάφους και του ύψους βροχόπτωσης, παρελθούσας χρονικής περιόδου. Στο πλαίσιο της διατριβής αναπτύχθηκαν Τεχνητό Νευρωνικό Δίκτυο, Wavelet Νευρωνικό Δίκτυο, καθώς και Μεθοδολογία Επαγωγικής Μηχανικής Μάθησης, για κατασκευή Δένδρων Αποφάσεων. Τέλος, μελετήθηκε η μεταβατική συμπεριφορά των, εγκιβωτισμένων σε βελτιωτικά υλικά, κατακόρυφων ηλεκτροδίων γείωσης: πραγματοποιήθηκαν πειράματα κρουστικής καταπόνησης, με έγχυση ρεύματος, από γεννήτρια κρουστικών ρευμάτων, και μελετήθηκε η μεταβολή της σύνθετης κρουστικής αντίστασης των ηλεκτροδίων, συναρτήσει του τύπου των βελτιωτικών υλικών και του χρόνου. Τα πειραματικά αποτελέσματα αξιοποιήθηκαν, επίσης, για την κατασκευή κυκλωματικού μοντέλου προσομοίωσης της κρουστικής μεταβατικής συμπεριφοράς των, εγκιβωτισμένων εντός βελτιωτικών υλικών, ράβδων γείωσης.
Διακειμενικότητα και χαρακτήρες στο μυθιστορηματικό έργο της Λότης Πέτροβιτς-Ανδρουτσοπούλου (1976-2008)
Authors: Στανιού Ελένη
Published: September 2021

Η παρούσα εργασία αποτελεί μία συστηματική μελέτη και ενδελεχή ανάλυση των λογοτεχνικών χαρακτήρων στα μυθιστορήματα της συγγραφέως παιδικής λογοτεχνίας, Λότης Πέτροβιτς-Ανδρουτσοπούλου, από το 1976 ως το 2008, με βάση συγκεκριμένες θεωρίες – οι οποίες εξετάζονται στο θεωρητικό μέρος της εργασίας –και τις διακειμενικές παρεμβάσεις της συγγραφέως. Μετά από μία γενική εισαγωγή στην κοινωνική, λογοτεχνική και εκπαιδευτική πραγματικότητα στην Ελλάδα, από τη Μεταπολίτευση και ύστερα, και μία παρουσίαση της ζωής και του έργου της συγγραφέως, επιχειρείται μία γενική προσέγγιση της λογοτεχνίας, με έμφαση στην παιδική λογοτεχνία, του ελληνικού παιδικού-εφηβικού μυθιστορήματος και τους σημαντικότερους εκπροσώπους του και τα έργα τους, από το 1974 ως το 2008. Η συγκεκριμένη χρονική περίοδος επιλέχτηκε, καθώς από τη Μεταπολίτευση και ύστερα σημειώνεται ιδιαίτερη άνθηση στην παιδική λογοτεχνία με συγκεκριμένες θετικές εξελίξεις σε όλα τα είδη της και ιδιαίτερα στο μυθιστόρημα. Τα μυθιστορήματα της Λότης Πέτροβιτς-Ανδρουτσοπούλου που απασχόλησαν την παρούσα εργασία, ανήκουν σε έναν μυθιστορηματικό κύκλο, ο οποίος ξεκινάει το 1976 με τον Μικρό αδελφό και ολοκληρώνεται το 2008 με την Προφητεία του κόκκινου κρασιού, όπου ο αναγνώστης γνωρίζει τους ήρωες τους οποίους βλέπει και στα επόμενα μυθιστορήματα, καθώς αυτοί εξελίσσονται ηλικιακά και πνευματικά. Είναι αυτό ακριβώς το σημείο που δίνει στα μυθιστορήματα της Πέτροβιτς τον γενικό χαρακτηρισμό Bildungsroman, δηλαδή μυθιστόρημα ενηλικίωσης, για το οποίο επιχειρείται μία γενική προσέγγιση, στο θεωρητικό μέρος της εργασίας. Σημαντικό στοιχείο ακόμη στα συγκεκριμένα έργα της συγγραφέως αποτελεί η διακειμενικότητα, ένα θέμα που απασχολεί ιδιαίτερο κεφάλαιο της διατριβής, και στη συνέχεια σημειώνονται τα διακείμενα που χρησιμοποιεί η συγγραφέας στα μυθιστορήματά της. Αναφέρονται επίσης οι βασικές θεματολογικές προσεγγίσεις των υπό μελέτη μυθιστορημάτων. Τα υπόλοιπα μυθιστορήματα που ερευνώνται είναι: Για την άλλη πατρίδα (1978), Στο τσιμεντένιο δάσος (1981), Ζητείται μικρός (1982), Σπίτι για πέντε (1987), Λάθος Κύριε Νόιγκερ! (1989), Τραγούδι για τρεις (1992), Γιούσουρι στην τσέπη (1994), Καναρίνι και μέντα (1996), Ποιος θα γράψει για το σκύλο μας; (1999), Το μυστήριο του καλοκαιρινού Αγιοβασίλη (2000), Τα τέρατα του λόφου (2002), Ο κόκκινος θυμός (2004), Ένα αγγελάκι στα Εξάρχεια (2006).
Νοήματα σχετικά με την έννοια της καμπυλότητας στο χώρο που αναπτύσσουν μαθητές δευτεροβάθμιας εκπαίδευσης και φοιτητές μαθηματικών με τη χρήση εργαλείων ψηφιακής τεχνολογίας
Authors: Ζάντζος Ιωάννης
Published: September 2021

Κεντρικός στόχος της παρούσας διατριβής ήταν η μελέτη και δομημένη περιγραφή των μαθηματικών νοημάτων που αναπτύσσουν μαθητές της Γ τάξης Γυμνασίου και φοιτητές Μαθηματικών για έννοιες σχετικές με την καμπυλότητα μιας καμπύλης στο χώρο. Για την επίτευξη αυτού του στόχου, σχεδίασα έναν μικρόκοσμο (υπολογιστικό περιβάλλον), συνδυάζοντας τη Διαφορική γεωμετρία και τη Γεωμετρία της Χελώνας, σε ένα τρισδιάστατο ψηφιακό περιβάλλον γεωμετρίας της χελώνας (MaLT) που συνδυάζει το δυναμικό χειρισμό μαθηματικών αντικειμένων και τη συμβολική έκφραση μέσω της γλώσσας logo. Η διάκριση καμπυλών αποτελεί ένα από τα βασικά προβλήματα στη Γεωμετρία, και σύμφωνα με το θεμελιώδες θεώρημα της Διαφορικής Γεωμετρίας, τα αντίστοιχα κατάλληλα εργαλεία αποτελούν οι έννοιες της καμπυλότητας και της στρέψης. Αυτό το οποίο παρατηρείται, είναι ότι στη Δευτεροβάθμια Εκπαίδευση, συναντώνται μόνο στατικές καμπύλες, και μάλιστα σε πολλές και διαφορετικές γνωστικές περιοχές της διδακτέας ύλης, ενώ εκλείπει παντελώς η διερεύνηση τυχαίων και τρισδιάστατων καμπυλών. Μια τέτοιου είδους διερεύνηση όμως, κρίνεται απολύτως φυσική και απαραίτητη. Αυτό είναι άμεσα αντιληπτό, αφού σε κάθε είδος πρακτικής δραστηριότητας και εμπειριών στη φύση συνεχώς αντιμετωπίζουμε καμπύλες σε ποικίλες μορφές. Ενώ, στην τριτοβάθμια εκπαίδευση, ο αυστηρός φορμαλισμός και ο τρόπος που παρουσιάζεται η έννοια της καμπυλότητας και σχετικών με αυτήν εννοιών, καθιστά την ίδια την έννοια δύσκολη και μη προσιτή σε ένα μεγάλο πλήθος φοιτητών και ταυτόχρονα δύσκολη τη σύνδεση μεταξύ φορμαλιστικής και διαισθητικής γνώσης. Η αφετηρία των πειραματισμών για μαθητές και φοιτητές στις παρούσες έρευνες, αφορούσε την επίλυση ενός πρωτότυπου προβλήματος, της εύρεσης της συντομότερης διαδρομής μεταξύ δυο σημείων σε μια κυλινδρική επιφάνεια χρησιμοποιώντας τον ειδικά σχεδιασμένο μικρόκοσμο του ‘σύντομου δρόμου’ στο περιβάλλον του MaLT. Η επίλυση του προβλήματος, απαιτούσε τη διαπραγμάτευση άγνωστων εννοιών τόσο για τους μαθητές όσο και για τους φοιτητές. Αυτό το οποίο έχει επιτευχθεί από τους μαθητές και φοιτητές, ήταν να δώσουν μια μαθηματική μορφή ή μια αποδεκτή οριακή ‘logo-τύπου’ μορφή στη διαισθητική εντύπωση της καμπυλότητας και της στρέψης ως η ταχύτητα μεταβολής της κατεύθυνσης μιας καμπύλης στο χώρο, που δημιουργείται από την κίνηση ενός κινητού. Από τα αποτελέσματα αυτών των ερευνών φαίνεται ότι με τα καινούρια αναπαραστασιακά ψηφιακά εργαλεία (όπως το περιβάλλον του MaLT) μπορούν ακόμη και μικροί μαθητές να διερευνούν και να αναπαριστούν τρισδιάστατες δυναμικές έννοιες όπως η καμπύλη, και μάλιστα με μια διαφορετική σειρά και συχνότητα σε σχέση με ότι παραδοσιακά εθεωρείτο εφικτό, χωρίς κατά ανάγκη να παρακάμψουμε την έννοια της καμπυλότητας.
Παράγοντες που επηρεάζουν τις προσδοκίες των γονέων για την κοινωνική αποκατάσταση των παιδιών τους με νοητική καθυστέρηση
Authors: Αρώνη-Καπετάνιου Δέσποινα
Published: September 2021

Η παρούσα Διδακτορική Διατριβή εξετάζει τις απόψεις και τις προσδοκίες των γονέων, όπως εκφράστηκαν από τις μητέρες, για την κοινωνική αποκατάσταση των παιδιών τους με νοητική καθυστέρηση (Ν.Κ.), ηλικίας 14-45 ετών, που ζουν μαζί τους και έχουν παρακολουθήσει για τουλάχιστον 1 έτος κάποιο εκπαιδευτικό ή επαγγελματικό πρόγραμμα στον νομό Ηρακλείου Κρήτης. Ιδιαίτερη αναφορά γίνεται στις ανάγκες αυτού του πληθυσμού και τις επιπτώσεις που μπορεί να έχουν στο σχεδιασμό και την ανάπτυξη των σχετικών υπηρεσιών. Από τις 310 οικογένειες που πληρούσαν τα κριτήρια εισαγωγής, στην παρούσα μελέτη συμμετέχουν 176 οικογένειες. Οι προσδοκίες των γονέων φαίνεται να είναι χαμηλές και να έχουν προσαρμοστεί στις διαθέσιμες δομές και υπηρεσίες που λειτουργούν στην κοινότητα. Αν και οι περισσότεροι γονείς αναγνωρίζουν ότι η εργασία θα έδινε νόημα στη ζωή των παιδιών τους και θα προκαλούσε ανακούφιση και ικανοποίηση στην οικογένειά τους, δεν πιστεύουν υπό τις παρούσες συνθήκες ότι το παιδί τους θα μπορούσε να εργαστεί στην ελεύθερη αγορά εργασίας. Ως κύρια εμπόδια επαγγελματικής αποκατάστασης θεωρούν τη μεγάλη ανεργία, τη νοητική καθυστέρηση του ατόμου, τις προκαταλήψεις των εργοδοτών και τους φόβους τους για ενδεχόμενη σεξουαλική παρενόχληση ή/και οικονομική εκμετάλλευση. Ωστόσο, εάν ήταν διαθέσιμες οι κατάλληλες δομές και υπηρεσίες, πιστεύουν ότι η επαγγελματική αποκατάσταση των παιδιών τους θα ήταν εφικτή. Οι περισσότεροι γονείς αναμένουν και επιθυμούν το παιδί τους να συνεχίσει να ζει με επίβλεψη είτε στο πατρικό σπίτι ή/και με τα αδέρφια του ή άλλους συγγενείς. Ζητούν περισσότερες υπηρεσίες, όχι για τους ίδιους αλλά για τα παιδιά τους, οι οποίες θα δίνουν έμφαση στις δραστηριότητες με συνομήλικους, στις ευκαιρίες επαγγελματικής αποκατάστασης, στην οικονομική στήριξη της οικογένειας και στη δημιουργία μικρών ξενώνων στην τοπική τους κοινότητα. Οι προσδοκίες των γονέων φαίνεται να είναι χαμηλές και να σχετίζονται με τα δημογραφικά χαρακτηριστικά των ιδίων και των παιδιών τους, με τις απόψεις τους για την εργασία και τη σεξουαλικότητα και με τις περιορισμένες διαθέσιμες δομές, υπηρεσίες και δίκτυα φροντίδας στην τοπική τους κοινότητα. Η καλλιέργεια προσδοκιών στους γονείς μπορεί να συμβάλει στη διεκδίκηση μιας καλύτερης ποιότητας ζωής. Η παρούσα μελέτη προτείνει τη δημιουργία υπηρεσιών στην κοινότητα για τις οικογένειες και τα παιδιά τους με Ν.Κ., τη δημιουργία σπιτιών υποστηριζόμενης διαβίωσης και προγραμμάτων υποστηριζόμενης εργασίας, την ίδρυση κοινωνικων-ψυχολογικών υπηρεσιών σε όλες τις βαθμίδες εντός των μονάδων εκπαίδευσης καθώς και ενός νομοθετικού πλαισίου που θα προάγει την αυτονομία και την ένταξη. Τέλος, η ιοθέτηση του ολιστικού μοντέλου προσέγγισης της αναπηρίας, η ανάπτυξη πολυεπίπεδων διεπιστημονικών και σε ότι αφορά την κοινωνική εργασία διαμεθοδικών παρεμβάσεων θα μπορούσαν να συμβάλλουν ουσιαστικά στη στήριξη και στην ενδυνάμωση των οικογενειών και στην ανάπτυξη της αυτονομίας, της συμμετοχής και της ένταξης των ατόμων με Ν.Κ.
Εφαρμογή του SPECT σπινθηρογραφήματος αιματώσεως εγκεφάλου σε ασθενείς με άνοια
Authors: Βαλοτάσιου Βαρβάρα
Published: September 2021

Σκοπός της παρούσας διατριβής ήταν η εκτίμηση της αιμάτωσης των περιοχών Brodmann (ΒΑs) στην πρώιμη νόσο Alzheimer (AD) και στη διαφορική διάγνωση της AD από την Μετωποκροταφική άνοια (FTD) και τους υπότυπους αυτής (συμπεριφορική μορφή-bvFTD, σημασιολογική άνοια-SD, προϊούσα μη ρέουσα αφασία-PNFA, φλοιοβασική εκφύλιση/προϊούσα υπερπυρηνική παράλυση-CBD/PSP) και μεταξύ των υποτύπων της FTD, με SPECT και αυτοματοποιημένο πρόγραμμα ανάλυσης των σπινθηρογραφικών δεδομένων. Από τη σύγκριση της AD με την FTD και τους υποτύπους αυτής, βρέθηκε ότι οι ΒΑs 17LR, 23R είχαν χαμηλότερη αιμάτωση στην FTD συγκριτικά με την AD. Στην SD η αιμάτωση ήταν υψηλότερη στην ΒΑ6R συγκριτικά με την AD, ενώ στην PNFA ήταν χαμηλότερη στις ΒΑs 11LR, 20L, 22L, 25LR, 44L συγκριτικά με την AD. Στις CBD/PSP η αιμάτωση ήταν χαμηλότερη στις ΒΑs 5R, 6R, 17LR, 18R, 22R, 23R συγκριτικά με την AD και στην bvFTD ήταν χαμηλότερη στις ΒΑs 8R, 9R, 10LR, 11LR, 23LR, 24LR, 32LR, 44L, 46LR, 47LR συγκριτικά με την AD. Η ΒΑ17R μπορούσε να διακρίνει την FTD από την AD, η ΒΑ6R την SD από την AD, οι ΒΑs 23R, 25R, 47L την AD από τις CBD/PSP, PNFA και bvFTD, αντιστοίχως.Από τη σύγκριση μεταξύ των υποτύπων της FTD, βρέθηκε ότι συγκριτικά με την SD, η bvFTD είχε χαμηλότερη αιμάτωση στις ΒΑs 8LR, 9LR, 10LR, 11R, 23R, 32LR, 44R, 45LR, 46LR, 47LR. Στην PNFA, οι ΒΑs 25LR, 28L είχαν χαμηλότερη αιμάτωση συγκριτικά με την bvFTD. Οι CBD/PSP είχαν χαμηλότερες τιμές στις ΒΑs 5R, 7R και υψηλότερες τιμές στις ΒΑs 10L, 24LR, 32LR συγκριτικά με την bvFTD. Χαμηλότερες τιμές στις ΒΑs 6L, 8L, 11R, 25R και 44R βρέθηκαν στην PNFA συγκριτικά με την SD. Οι CBD/PSP είχαν χαμηλότερες τιμές στις ΒΑs 7R, 19R, 22R, 40R και υψηλότερες στις ΒΑs 20L, 21L, 25LR, 28L, 36L, 38L συγκριτικά με την PNFA. Συγκριτικά με την SD, οι CBD/PSP είχαν χαμηλότερες τιμές στις ΒΑs 4R, 5R, 6LR, 7R, 8LR, 9R, 10R, 18 R, 19R, 23R, 31R, 40R, 44R, 45R, 46R, 47R και υψηλότερες στις ΒΑs 20L, 21L, 28L, 36L, 38L. Οι ΒΑs 8R, 25R μπορούσαν να διακρίνουν την bvFTD από την SD και PNFA, αντίστοιχα, οι ΒΑs 7R, 32R την bvFTD από τις CBD/PSP, η ΒΑ6L την SD από την PNFA, οι ΒΑs 20L, 22R τις CBD/PSP από την PNFA, οι ΒΑs 6R, 20L, 45R τις CBD/PSP από την SD.Στην πρώιμη AD, χαμηλότερη αιμάτωση βρέθηκε στις ΒΑs 25LR, 38LR, 28LR, 36LR, και υψηλότερη αιμάτωση στις ΒΑs 31LR, 19R, 18LR, 17LR. Οι μεγαλύτερες αποκλίσεις από τους υγιείς βρέθηκαν στις ΒΑs 25LR, 28RL, 36LR και οι μικρότερες στις ΒΑs 32LR, 19R, 24L, 17LR, 18LR.Η SPECT σε συνδυασμό με αυτοματοποιημένα προγράμματα ανάλυσης, αποτελεί χρήσιμο επικουρικό εργαλείο στην καθημερινή κλινική πράξη για τη διάγνωση, διαφορική διάγνωση και πρώιμη διάγνωση της άνοιας.
Η μελέτη της επίδρασης της αιμορραγικής καταπληξίας στο ηπατικό παρέγχυμα σε χοίρεια πειραματικά μοντέλα
Authors: Μυλωνάς Αναστάσιος
Published: September 2021

ΥΠΟΘΕΣΗ: Η βλάβη ισχαιμίας – επαναιμάτωσης που προκαλείται από σοβαρή αιμορραγική καταπληξία και την ανάνηψη που ακολουθεί, οδηγεί σε διαταραχή της ομοιόστασης του ήπατος και πιθανόν σε ηπατική ανεπάρκεια. Η παρούσα πειραματική μελέτη εστιάζει στο να διευκρινίσει εάν υπάρχει διαφορετική βιολογική απάντηση στο αιμορραγικό σοκ η οποία να εξαρτάται από την πηγή της αιμορραγίας : ηπατική αιμορραγία συγκριτικά με περιφερική αιμορραγία. ΜΕΘΟΔΟΣ : Εικοσιένας αρσενικοί χοίροι του είδους Sus Scrofa Domesticus κατανεμήθηκαν τυχαία σε τρεις ομάδες : ομάδα ελέγχου (Α, ν=5), ομάδα κεντρικής φλεβικής αιμορραγίας (Β1, ν=8), ομάδα ηπατικής αιμορραγίας (C1, ν=8). Πραγματοποιήθηκε εκτομή του αριστερού ηπατικού λοβού στις ομάδες της κεντρικής φλεβικής αιμορραγίας και της ηπατικής αιμορραγίας και τα πειραματόζωα αφέθηκαν να αιμορραγήσουν ελεγχόμενα από την έσω σφαγίτιδα φλέβα και την τραυματική επιφάνεια του ήπατος αντίστοιχα. Μετά από 10 λεπτά αιμορραγίας, διατηρήθηκε κατάσταση αιμορραγικής καταπληξίας για 30 λεπτά σε επίπεδα μέσης αρτηριακής πίεσης 30-40 mmHg και στη συνέχεια ξεκίνησε ανάνηψη με κρυσταλλοειδή και κολλοειδή ενδοφλέβια υγρά. Οι αιμοδυναμικές παράμετροι παρακολουθήθηκαν και καταγράφηκαν στη διάρκεια των έξι ωρών του πειράματος. Δείγματα αίματος ελήφθησαν σε προκαθορισμένα χρονικά σημεία (0, 40, 360) και δείγμα ηπατικού ιστού ελήφθη στο τέλος του πειράματος για εκτίμηση δεικτών οξειδωτικού stress και της αναγεννητικής ικανότητας ΑΠΟΤΕΛΕΣΜΑΤΑ : Ενώ η ποσότητα του αίματος που χάθηκε ήταν παρόμοια για τις δύο ομάδες της αιμορραγίας, η ποσότητα των ενδοφλέβιων υγρών που χρειάστηκε για ανάνηψη ήταν μεγαλύτερη στην ομάδα της ηπατικής αιμορραγίας. Η φλεγμονώδης απάντηση, όπως μετρήθηκε από τα επίπεδα της IL-6, βρέθηκε μεγαλύτερη στην ομάδα C1. Οι δείκτες οξειδωτικού stress δεν παρουσίασαν στατιστικώς σημαντική διαφορά ανάμεσα στις δύο ομάδες της αιμορραγίας. Η ηπατική αιμορραγία είχε ως συνέπεια τη μείωση της αναγεννητικής ικανότητας όπως αυτή μετρήθηκε από το PCNA. ΣΥΜΠΕΡΑΣΜΑΤΑ: Από τη μελέτη μας προκύπτει το συμπέρασμα ότι η ηπατική αιμορραγία προκαλεί μεγαλύτερες επιπτώσεις στα ηπατικύτταρα σε σχέση με τη συστηματική αιμορραγία. Οι μεγαλύτερες ανάγκες υγρών για ανάνηψη, η εντονότερη φλεγμονώδης απάντηση και η μειωμένη αναγεννητική ικανότητα των ηπατοκυττάρων στην περίπτωση της ηπατικής αιμορραγίας είναι ευρήματα με πιθανή κλινική σημασία για την ηπατική χειρουργική και το τραύμα.
Χρήση του D-λεμονενίου ως μονομερούς αντιδράσεων πολυμερισμού καθώς και ως βελτιωτικού των ιδιοτήτων συμβατικών πολυμερών
Authors: Ανδριώτης Ελευθέριος
Published: September 2021

Η παρούσα διδακτορική διατριβή με τίτλο «Χρήση του D-λεμονενίου ως μονομερούς σε αντιδράσεις πολυμερισμού καθώς και ως βελτιωτικού των ιδιοτήτων συμβατικών πολυμερών», πραγματοποιήθηκε σε τέσσερα διαφορετικά στάδια. Το πρώτο μέρος της διδακτορικής διατριβής περιλαμβάνει τη χρήση του D-λεμονενίου ως μονομερούς, για τη σύνθεση πολυλεμονενίου με τη μέθοδο του κατιονικού πολυμερισμού, αναπτύχτηκε η κατάλληλη πειραματική διάταξη για τη διεξαγωγή του κατιονικού πολυμερισμού καθώς επίσης έγινε και η βελτιστοποίηση της πειραματικής διαδικασίας. Τα προϊόντα της αντίδρασης πολυμερισμού χαρακτηρίστηκαν πλήρως ως προς τις φυσικοχημικές και θερμικές τους ιδιότητες. Στο δεύτερο μέρος της διατριβής, χρησιμοποιήθηκαν τα προϊόντα της αντίδρασης του κατιονικού πολυμερισμού του D-λεμονενίου, ως πρόσθετα για τη βελτίωση των ιδιοτήτων συμβατικών πολυμερών. Πιο συγκεκριμένα παρασκευάστηκαν μίγματα πολυλεμονενίου με πολυστυρένιο υψηλής αντοχής σε κρούση (HIPS), τα οποία μελετήθηκαν ως προς την αντοχή τους σε συνθήκες θερμικής οξείδωσης, την αντοχή τους σε θερμική διάσπαση καθώς και για πιθανή αντιμικροβιακή δράση. Το τρίτο μέρος της εργασίας, είχε ως αντικείμενο τη χρήση του D-λεμονενίου ως μονομερούς στην αντίδραση συμπολυμερισμού του με στυρένιο, με τη μέθοδο του ελεγχόμενου πολυμερισμού ελευθέρων ριζών με τη χρήση σταθερής ρίζας. Συγκεκριμένα, πραγματοποιήθηκε η ανάπτυξη της πειραματικής διαδικασίας, η κινητική ανάλυση της αντίδρασης πολυμερισμού και ο χαρακτηρισμός των προϊόντων. Στο τέταρτο μέρος της διδακτορικής διατριβής πραγματοποιήθηκε η ενθυλάκωση του D-λεμονενίου σε πολυμερικά νανοσωματίδια με τη μέθοδο του πολυμερισμού μίνι γαλακτώματος, με σκοπό τη σύνθεση λειτουργικών σωματιδίων. Για τον σκοπό αυτό αναπτύχτηκε η κατάλληλη πειρατική διαδικασία του πολυμερισμού μίνι γαλακτώματος, ενώ έγινε και ο χαρακτηρισμός των προϊόντων της αντίδρασης. Επίσης μελετήθηκε η απελευθέρωση του D-λεμονενίου, υπό ελεγχόμενες συνθήκες σε θερμοκρασίες υψηλότερες από αυτή του περιβάλλοντος με σκοπό την προσομοίωση της συμπεριφοράς του υλικού σε εφαρμογές που απαιτούν υψηλές θερμοκρασίες. Τέλος, πραγματοποιήθηκε έλεγχος της αντιμικροβιακής δράσης των συγκεκριμένων σωματιδίων.
Κατασκευάζοντας έμφυλες ταυτότητες
Authors: Μάκη Κωστούλα
Published: September 2021

Στην παρούσα έρευνα διερευνάται η κατασκευή έμφυλων ταυτοτήτων στο λόγο εργαζομένων σε ελληνικές Μη Κυβερνητικές Οργανώσεις (Μ.Κ.Ο.) για τη διακίνηση και εμπορία γυναικών (sex trafficking).Η έρευνα εντάσσεται στο επιστημονικό πεδίο της κοινωνικής ψυχολογίας και συνδυάζει στοιχεία από την κριτική κοινωνική λογοψυχολογία και τη σύγχρονη κονστρουξιονιστική φεμινιστική θεωρία (Speer, 2005, Aradau, 2008, Augustin, 2008, Van den Anker and Doomernik, 2006). Ειδικότερα η μεθοδολογία της ανάλυσης χρησιμοποιεί ως βασικά εργαλεία τις έννοιες ερμηνευτικά ρεπερτόρια και τα ιδεολογικά διλήμματα (Potter and Wetherell, 1987, Wetherell, 1998, Billig, Condor, Edwards, Gene, Middleton, and Radley, 1988). Το φύλο είναι αντικείμενο διαπραγμάτευσης στο λόγο των συμμετεχόντων για τη σωματεμπορία γυναικών και συνδέεται με συγκεκριμένες ιδεολογικές θέσεις και διλήμματα που θα αναλυθούν.Η έρευνα περιλαμβάνει 32 ημιδομημένες συνεντεύξεις με εθελοντές που εργάζονται σε Μ.Κ.Ο. Οι Μ.Κ.Ο χωρίστηκαν σε 4 κατηγορίες με βάση το προφίλ τους:1.Μ.Κ.Ο με ανθρωπιστικό προφίλ.2.Μ.Κ.Ο με θρησκευτικό προφίλ.3.Μ.Κ.Ο με ιατρικό προφίλ.4.Μ.Κ.Ο με ανθρωπιστικό προφίλ.Τα στοιχεία συγκεντρώθηκαν από τον Ιούνιο του 2009 μέχρι το Δεκέμβριο του 2009. Οι συνεντεύξεις έγιναν στην Αθήνα, τη Θεσσαλονίκη και τα Γιάννενα. Κάθε συνέντευξη κράτησε από μία μέχρι μιάμιση ώρα. Το υλικό των συνεντεύξεων φτάνει περίπου τις 800 δακτυλογραφημένες σελίδες Α4.
Κοινωνική διάσταση της οικονομικής κρίσης και Μ.Μ.Ε. στην Ελλάδα
Authors: Τσιολχά Αναστασία
Published: September 2021

Η παρούσα διδακτορική μελέτη έχει ως αντικείμενο τη σκιαγράφηση της κοινωνικής διάστασης της κρίσης και του τρόπου παρουσίασής της από τον ελληνικό εβδομαδιαίο Τύπο. Συγκεκριμένα, το αντικείμενο της παρούσας μελέτης αφορά σε ζητήματα οικονομικά ή πολιτικά που προέκυψαν ή προηγήθηκαν της οικονομικής κρίσης, διερευνώνται όμως αναφορικά με την κοινωνική τους διάσταση. Σε αυτό το πλαίσιο, κρίνεται ιδιαίτερα σκόπιμο και αναγκαίο να μελετηθεί όχι μόνο ο τρόπος μεσολάβησης των Μέσων Επικοινωνίας στην προβολή των παραπάνω ζητημάτων, αλλά και το κατά πόσο τα Μέσα Μαζικής Επικοινωνίας συμβάλλουν στην πραγματοποίηση δημοσίου διαλόγου σχετικού με τα ζητήματα αυτά. Τέλος, στην παρούσα διατριβή, μελετάται η μεσολάβηση των Μέσων Μαζικής Επικοινωνίας όσον αφορά στην επικοινωνία της πολιτικής εξόδου από την κρίση και του ρόλου της παρέμβασης του Κράτους. Βασική υπόθεση της εργασίας είναι ότι τα ελληνικά Μέσα Μαζικής Επικοινωνίας συστηματικά προβάλλουν οικονομικές ειδήσεις με αρνητικό περιεχόμενο και αντίστοιχα η παρουσίαση των κοινωνικών ζητημάτων της κρίσης, περιορίζεται. Δημιουργείται έτσι, υπερβολή ως προς την παρουσίαση των αρνητικών ειδήσεων που ενισχύει την απαισιοδοξία στο ελληνικό κοινό. Τέλος, η κοινή γνώμη αναφορικά με το ερμηνευτικό πλαίσιο της κρίσης, διαμορφώνεται έτσι ώστε η κρατούσα αντίληψη σχετικά με την ίδια, να μην αμφισβητείται ενώ αντίθετα να αναπαράγεται μέσω στερεοτύπων. Για την εξακρίβωση των υποθέσεων της έρευνας χρησιμοποιείται η μεικτή μεθοδολογική προσέγγιση (ανάλυση περιεχομένου - ποσοτική ανάλυση και προσωπικές συνεντεύξεις-ποιοτική ανάλυση).
Οι επιδράσεις της λορνοξικάμης στην επούλωση των εντερικών αναστομώσεων
Authors: Δρακοπούλου Σταματούλα
Published: September 2021

Σκοπός της μελέτης: Η λορνοξικάμη είναι Μη Στεροειδές Αντιφλεγμονώδες Φάρμακο που αναστέλλει μη εκλεκτικά την κυκλοοξυγενάση -1 και-2 και χρησιμοποιείται ευρέως στη διαχείριση του μετεγχειρητικού πόνου ως παράγοντας συνδυασμένης αναλγητικής θεραπείας. Στη βιβλιογραφία είναι αμφιλεγόμενη η επίδρασή της στην επούλωση των ιστών καθώς θεωρείται ότι καταστέλλει τη φλεγμονώδη φάση της επούλωσης. Σκοπός της μελέτης αυτής είναι η διερεύνηση της επίδρασης της λορνοξικάμης στην επούλωση αναστομώσεων του παχέος εντέρου σε επίμυες.Υλικό και μέθοδος: Εικοσιτέσσερις ενήλικες άρρενες επίμυες της ποικιλίας Wistar τυχαιοποιήθηκαν σε δύο ομάδες και υπεβλήθηκαν σε διατομή παχέος εντέρου και αναστόμωση. Στην πειραματική ομάδα χορηγήθηκε μετεγχειρητικά, ενδοπεριτοναίκά λορνοξικάμη (1,3 mg/kg Β.Σ.) και στην ομάδα μαρτύρων φυσιολογικός ορός. Τα πειραματόζωα από κάθε ομάδα θανατώθηκαν την 3η ή την 7η μετεγχειρητική ημέρα και αξιολογήθηκε η επούλωση κατά τη νεκροτομή με επισκόπηση από ουδέτερο παρατηρητή και ιστολογικά με χρώση αιματοξυλίνης-ηωσίνης. Αποτελέσματα: Εξετάσθηκαν διάφοροι μακροσκοπικοί και μικροσκοπικοί παράμετροι επουλωτικής διαδικασίας. Το βάθος βλάβης και ο βαθμός νέκρωσης ήταν στατιστικά σημαντικά μεγαλύτερα στην πειραματική ομάδα, όπου και βρέθηκαν περισσότερα περιαναστομωτικά αποστήματα τόσο την 3η όσο και την 7η μετεγχειρητική ημέρα. Επίσης, ανευρέθηκε μικρότερος βαθμός επιθηλιοποίησης και λιγότεροι ινοβλάστες στην πειραματική ομάδα. Συμπεράσματα: Η χορήγηση λορνοξικάμης φαίνεται να επηρεάζει αρνητικά την επούλωση εντερικών αναστομώσεων κατά την άμεση μετεγχειρητική περίοδο.
Μελέτη και ανίχνευση διαφορών στη δομή του τοιχώματος του κόλπου σε γυναίκες με ή χωρίς ακράτεια ούρων από προσπάθεια
Authors: Παντατοσάκης Εμμανουήλ
Published: September 2021

Θέμα: Η παθοφυσιολογία της γνήσιας από προσπάθεια ακράτειας ούρων περιλαμβάνει ελλείμματα στους υποστηρικτικούς ιστούς. Υλικό: Συνολικά ελήφθησαν δείγματα από 58 γυναίκες. Μέθοδος: Για την ανάλυση χρησιμοποιήθηκε το στατιστικό πρόγραμμα SPSS 19.0. Αποτελέσματα: Τα ποσοστά των συμμετεχουσών με θετικούς ER-α ήταν 43,3% για τις γυναίκες χωρίς ακράτεια και 46,4% για τις γυναίκες με ακράτεια.Το ποσοστό των συμμετεχουσών με θετικούς ER-β ήταν υψηλότερο στις συμμετέχουσες χωρίς ακράτεια (33,3%) συγκριτικά με τις συμμετέχουσες με ακράτεια (3,6%). Tα ποσοστά των συμμετεχουσών με θετικούς PGR ήταν 46,7% για τις γυναίκες χωρίς ακράτεια και 39,3% για τις γυναίκες με ακράτεια. Τα ποσοστά των συμμετεχουσών στις οποίες βρέθηκε κολλαγόνο Ι ήταν 30,0% για τις γυναίκες χωρίς ακράτεια και 28,6% για τις γυναίκες με ακράτεια. Tα ποσοστά των συμμετεχουσών στις οποίες βρέθηκε κολλαγόνο ΙΙΙ ήταν 36,7% για τις γυναίκες χωρίς ακράτεια και 21,4% για τις γυναίκες με ακράτεια. Οι συμμετέχουσες με ακράτεια με θετική ελαστίνη ήταν 10,7% και οι συμμετέχουσες χωρίς ακράτεια 50,0%. Οι συμμετέχουσες χωρίς ακράτεια με θετική δεκορίνη και την φιμπρομοντουλλίνη ήταν περισσότερες, 33,3% και 33,3% αντίστοιχα συγκριτικά με τις συμμετέχουσες με ακράτεια 10,7% και 10,7% αντίστοιχα. Oι συμμετέχουσες χωρίς ακράτεια με θετικό VIP ήταν στατιστικά περισσότερες συγκριτικά με τις συμμετέχουσες με ακράτεια (7,1%). Συμπέρασμα: Ο αριθμός των γυναικών με ακράτεια ούρων που είχε ελάχιστους θετικούς ER-β. Οι γυναίκες με ακράτεια ούρων με θετική αντίδραση στην ελαστίνη ήταν λιγότερες. Τα δείγματα γυναικών χωρίς ακράτεια ούρων με θετική αντίδραση για τις πρωτεογλυκάνες ήταν περισσότερα. To VIP ανιχνεύεται σε περισσότερες γυναίκες χωρίς ακράτεια ούρων από προσπάθεια.
Διερεύνηση της μη-γραμμικής συμπεριφοράς των εδαφικών υλικών με προσομοίωση του ερπυσμού
Authors: Καλός Αλέξανδρος
Published: September 2021

Στην παρούσα διδακτορική διατριβή καταστρώνεται ένα νέο χρονικά εξαρτημένο καταστατικό πλαίσιο συμπεριφοράς. Το καινούριο αυτό πλαίσιο θεμελιώνεται πάνω στις ελαστοπλαστικές αρχές των δομημένων γεωυλικών ενώ παράλληλα ενσωματώνει ένα επιπλέον σύνολο δομητικών και χρονικά εξαρτημένων χαρακτηριστικών. Το εξιδανικευμένο προσομοίωμα θεμελιώνεται επί της κλασσικής θεωρίας πλαστικότητας των εδαφικών υλικών ολοκληρούμενη εντός του πλαισίου της θεωρίας υπερφόρτισης. Τόσο ο μηχανισμός γήρανσης (που οδηγεί σε αύξηση της αντοχής) όσο και ο μηχανισμός ερπυστικής αστοχίας (που απορρέει από την απομείωση της περιβάλλουσας αστοχίας) ενσωματώνονται επιτυχώς εντός των καταστατικών εξισώσεων. Το εξιδανικευμένο προσομοίωμα αξιολογείται σε αριθμητικές αναλύσεις υλικού σημείου και σε επίπεδο πεπερασμένων στοιχείων καθώς και έναντι εργαστηριακών δοκιμών. Αποδεικνύεται ότι το χρονικά εξαρτημένο καταστατικό πλαίσιο συμπεριφοράς προσομοιώνει επιτυχώς τους μηχανισμούς γήρανσης και ερπυστικής αστοχίας (μέσω της συσσώρευσης ανελαστικών παραμορφώσεων). Το προτεινόμενο εξιδανικευμένο προσομοίωμα χρησιμοποιήθηκε επιτυχώς στην πρόβλεψη του μηχανισμού προοδευτικής αστοχίας σε ένα πλήρως κορεσμένο πρανές.
Η επίπτωση της δράσης των PAF-αναστολέων στον κυτταρικό κύκλο μετά από παρακεταμόλη επαγόμενη ηπατική βλάβη σε επίμυς
Authors: Λεκάκος Λεωνίδας
Published: September 2021

Στην παρούσα διδακτορική διατριβή μελετάται η επίδραση ενός αναστολέα του παράγοντα ενεργοποίησης αιμοπεταλίων (PAF) στον κυτταρικό κύκλο ηπατοκυττάρων σε πειραματικό μοντέλο της ηπατοτοξικότητας από παρακεταμόλη σε επίμυς. Η παρακεταμόλη αποτελεί ένα από τα πιο κοινά χορηγούμενα φάρμακα και ταυτόχρονα μια από τις πιο συχνές αιτίες οξείας ηπατικής ανεπάρκειας. Από την άλλη, ο κυτταρικός κύκλος διαδραματίζει πρωταρχικό ρόλο τόσο σε φυσιολογικές λειτουργίες του οργανισμού, όπως η ομοιόσταση, η επούλωση και η αναγέννηση των ιστών, όσο και σε παθολογικές καταστάσεις, όπως η ανάπτυξη κακοήθειας. Εξίσου επίκαιρο και σημαντικό θέμα με προεκτάσεις στην κλινική πράξη αποτελεί και η ενίσχυση της ηπατικής αναγέννησης, που δύναται να αντισταθμίσει τη μακρά λίστα αναμονής για μεταμόσχευση και την έλλειψη μοσχευμάτων για τους ασθενείς με ηπατική ανεπάρκεια τελικού σταδίου. Η έρευνα αυτή πιστοποίησε την ευεργετική επίδραση του αναστολέα του PAF στην ηπατοτοξικότητα από παρακεταμόλη, η οποία συνίσταται στη μείωση των διαμεσολαβητών της φλεγμονής και των μιτωγόνων παραγόντων και έχει ως αποτέλεσμα μειωμένη ανάγκη για ηπατική αναγέννηση. Ως εκ τούτου, ενθαρρύνεται η χορήγηση του αναστολέα του PAF και σε κλινικές μελέτες. […]
Μαθηματική μοντελοποίηση και βελτιστοποίηση προβλημάτων διαχείρισης αποθεμάτων στην εφοδιαστική αλυσίδα
Authors: Κρομμύδα Ίρις-Πανδώρα
Published: September 2021

Δεδομένου ότι η αξία των αποθεμάτων που διατηρεί μια επιχείρηση αντιπροσωπεύει ένα μεγάλο μέρος των συνολικών εξόδων της, γίνεται σαφές ότι η αποτελεσματική διαχείριση τους αποτελεί ανταγωνιστικό πλεονέκτημα για αυτήν. Η παρούσα διατριβή αποτελεί μια προσπάθεια στην κατεύθυνση της μοντελοποίησης προβλημάτων διαχείρισης αποθεμάτων και εύρεσης της βέλτιστης πολιτικής τους υπό συνδυασμό υποθέσεων που ανταποκρίνονται σε πραγματικές καταστάσεις και δεν έχουν εξετασθεί μέχρι τώρα. H δομή της διατριβής έχει ως εξής: Αρχικά, στο 1ο κεφάλαιο γίνεται μια εισαγωγή και αναλύονται τα βασικά χαρακτηριστικά των μοντέλων που μελετώνται στην παρούσα διατριβή. Στη συνέχεια παρουσιάζονται τρία συστήματα διαχείρισης αποθεμάτων με βάση αυτά τα χαρακτηριστικά. Συγκεκριμένα, στο 2ο κεφάλαιο παρουσιάζεται ένα μοντέλο διαχείρισης αποθεμάτων προϊόντων με σταθερό ρυθμό φθοράς, θεωρώντας ότι η ζήτηση εξαρτάται από το διαθέσιμο απόθεμα. Υιοθετείται η υπόθεση του μη μηδενικού τελικού αποθέματος στο τέλος του κύκλου παραγγελίας καθώς μπορεί να αυξήσει το κέρδος, εξαιτίας των εσόδων που οφείλονται στη αυξημένη ζήτηση. O προμηθευτής του προϊόντος προσφέρει περίοδο πίστωσης στον αγοραστή για την εξόφληση του κόστους αγοράς των προϊόντων. Στόχος είναι η μεγιστοποίηση του κέρδους υποθέτοντας περιορισμένη χωρητικότητα του αποθηκευτικού χώρου. Στο 3ο κεφάλαιο παρουσιάζεται ένα μοντέλο που αφορά την εύρεση της βέλτιστης ποσότητας παραγγελίας, για δυο αμοιβαία υποκατάστατα προϊόντα, των οποίωνη ζήτηση είναι συνάρτηση του διαθέσιμου επιπέδου αποθέματος. Τέλος, στο 4ο κεφάλαιο παρουσιάζεται ένα σύστημα ελέγχου αποθεμάτων προϊόντων που υπόκεινται σε φθορά (με χρονική υστέρηση) και των οποίων η ζήτηση είναι συνάρτηση της τιμής πώλησης και του χρόνου. Η αποθήκευση του προϊόντος, σε περίπτωση περιορισμένης χωρητικότητας της ιδιόκτητης αποθήκης, μπορεί να γίνει και σε μία ενοικιαζόμενη αποθήκη. Η ζήτηση, όταν παρατηρείται έλλειψη αποθέματος, ικανοποιείται μερικώς κατά ένα ποσοστό, το οποίο είναι μη αύξουσα συνάρτηση του χρόνου αναμονής μέχρι την επόμενη παραλαβή παραγγελίας. Για το συγκεκριμένο πρόβλημα προτείνεται ένας απλός αλγόριθμος για τον καθορισμό της βέλτιστης πολιτικής τιμολόγησης και παραγγελίας. Τέλος, συμπεράσματα και κάποιες προτεινόμενες κατευθύνσεις για περαιτέρω έρευνα δίνονται στο 5ο κεφάλαιο.